ועדת הפנים ואיכות הסביבה, כנסת 16, פרוטוקול מספר 529, 2005-11-21 11:00

גאלב מג'אדלה: אני מתכבד, ברשותכם, לפתוח את ישיבת ועדת הפנים ואיכות הסביבה, כדי לקדם הצעת חוק רישוי עסקים (תיקון – מד רעש במועדונים ודיסקוטקים), התשס"ד-2004, של חברת הכנסת לאה נס, פ/2268.

גאלב מג'אדלה: וכמובן, הצעה נוספת, שהבאנו אותן יחד, של חוק רישוי עסקים (תיקון – הגבלת מפלס הרעש במקומות בילוי), התשס"ד-2004 של חבר הכנסת פרופ' אריה אלדד, פ/2240.

עידו בן-יצחק: אנחנו נצטרך רק להציג את ההבדלים בין ההצעות, אבל אולי כדאי שחברי הכנסת יציגו אותן.

גאלב מג'אדלה: בבקשה.

לאה נס: תודה רבה, אדוני היושב ראש.

לאה נס: בימים טרופים אלה כל דקה חשובה, ובאמת חשוב להעביר חוקים חשובים.

לאה נס: הצעת החוק הזו באה להגן על בריאותם של בני הנוער, היא באה בתוספת לחוק קיים של רישוי עסקים שמחייב להתקין אמצעי ניטור ובקרה על עצמת הרעש באולמות, ואנחנו מבקשים פה להוסיף את זה גם בדיסקוטקים ומועדונים.

לאה נס: אני רוצה לציין, שלא מדובר רק בפגיעה בשמיעה – שזה בכלל, גם זה חשוב – אלא שהתברר שלרעש, לעוצמות יש גם השפעות נוספות, השפעות פסיכולוגיות, השפעות על מערכת העיכול, על לחץ הדם, ויש פה פרופסור, רופא, שבטח יוכל גם להרחיב על העניין.

לאה נס: לכן אנחנו חושבים שמאד חשוב לעשות בקרה.

לאה נס: נכון שהחברה הצעירים אומרים: זו בחירה שלנו, אנחנו רוצים לבוא, זה עושה לנו טוב, אבל אי אפשר כל דבר לתת לקטינים.

לאה נס: גם לגבי נסיעה בכלי רכב אנחנו לא מאפשרים להם לעשות מה שעושה להם טוב, מה שכיף ומה שמבחירה.

לאה נס: יש דברים שצריכים להגביל כדי לפגוע בבריאות של בני הנוער, ובכלל של האזרחים.

לאה נס: כי זה לא רק בני נוער, אבל אין ספק שבמועדונים ודיסקוטקים, זו אוכלוסייה שהיא יותר של בני נוער.

גאלב מג'אדלה: תודה רבה.

גאלב מג'אדלה: פרופ' אריה אלדד, בבקשה.

אריה אלדד: שתי הערות קצרות.

אריה אלדד: הכרתי את הבעייתיות של הדבר הזה כשהייתי קצין רפואה ראשי בצה"ל, וראינו שמתגייסים צעירים מגיעים עם נזקי שמיעה חמורים מאד באוזניים.

אריה אלדד: עוד לפני שהם ירו, עוד לפני שהם התאמנו, עוד לפני שהם היו חשופים לרעשים בצבא, הם כבר באים עם נזקים חמורים.

אריה אלדד: ההערה השניה היא שיש תקנות שקובעות איך מגינים על אזרחי מדינת ישראל מפני נזקי רעש, תקנות משנת 1992.

אריה אלדד: מי שמעיין בהן, מוצא שאסור אפילו לחבוט שטיחים אלא בשעות הקבועות בחוק.

אריה אלדד: אסור להרעיש, לעשות עם מחבט שטיחים - - -

יהודה כהן: להפריע את מנוחתו של השכן.

יהודה כהן: בסדר.

אריה אלדד: נכון.

אריה אלדד: אבל מותר להפעיל אלף דציבלים במועדון.

אריה אלדד: אין שום הגבלה על עוצמת הרעש שם, שיש לה נזקים רפואיים בלתי הפיכים.

אריה אלדד: הנזק שנגרם לעצב השמיעה באוזן לא חולף לאחר זמן.

גאלב מג'אדלה: מה שאתה אומר מדאיג אותי.

גאלב מג'אדלה: אם כך, אני צריך להיזהר.

גאלב מג'אדלה: אני בקיץ הולך לכמעט שלוש מאות חתונות.

גאלב מג'אדלה: עם כל המוזיקה.

יהודה כהן: לא, בחתונות זה בסדר.

יהודה כהן: אבל בחפלה אתה בבעיה.

יהודה כהן: לא בחתונה.

יהודה כהן: בחפלה זה משהו אחר, בחצר.

יהודה כהן: אבל באולם זה בסדר.

גאלב מג'אדלה: משרד המשפטים מיוצג כאן?

אריאל כהאן: כן.

אריאל כהאן: עמדת הממשלה בהצעת החוק של חברת הכנס לאה נס - יש תמיכה, הצעת החוק של חבר הכנסת אלדד, הממשלה מתנגדת, כי זה לא הגיע לוועדת שרים.

אריאל כהאן: אז ככל שיש שינויים – ויש שינויים – בין ההצעות, אז לתוספות הממשלה מתנגדת.

גאלב מג'אדלה: כל החטא שלו, של חבר הכנסת אריה אלדד, זה שהוא לא הגיע לוועדת שרים?

גאלב מג'אדלה: אז מה הסיבה?

אריה אלדד: הסיבה הייתה שהצמדנו את הצעת החוק, זה הכל.

אריה אלדד: סיבה טכנית לחלוטין.

אריאל כהאן: כשדיברתי עם מזכירות הממשלה, אמרו לי שזה לא נדון בוועדת שרים, לכן יש התנגדות.

אריאל כהאן: כיוון שיש חפיפה מסוימת בין ההצעות, אז ככל שיש חפיפה, ההתנגדות היא פורמלית לגמרי.

אריאל כהאן: אבל ככל שיש תוספות - ההצעה של חבר הכנסת אלדד היא הרבה יותר רחבה.

גאלב מג'אדלה: מה אתה מציע לנו?

גאלב מג'אדלה: לאחד אותם, את שני המציעים ביחד?

עידו בן-יצחק: את זה בוודאי שאפשר לעשות.

אריאל כהאן: את זה אינני יודע.

אריאל כהאן: אבל ככל שיש תוספות, אז הממשלה תתנגד.

גאלב מג'אדלה: מה דעתכם שתאחדו אותן?

גאלב מג'אדלה: הרי שניכם מציעים.

לאה נס: אני דווקא אחרי קריאה ראשונה הייתי מאחדת.

לאה נס: לפני קריאה ראשונה אני לא רוצה לאחד, אבל הוא יכול לעשות נוסח דומה לנוסח הזה.

גאלב מג'אדלה: בסטטיסטיקה זה נרשם בנפרד?

לאה נס: אני מגישה הצעת חוק, רוצה שזו תהיה הצעת חוק שלי.

לאה נס: אני חושבת שלאחד, אפשר בקריאה שניה ושלישית, שאז זה בסופו של דבר המהות.

גאלב מג'אדלה: אבל לנגד עיני כולנו טובת האזרח, לא?

לאה נס: נכון.

לאה נס: האזרח נפגע מזה שתהיה הצעה כזאת?

גאלב מג'אדלה: האזרח נפגע מזה שההצעה הזאת תיתקע.

לאה נס: לא, היא לא תיתקע.

לאה נס: הוא יכול להיצמד לאותו נוסח.

לאה נס: הוא יכול לאמץ את הנוסח הזה.

עידו בן-יצחק: אנחנו יכולים לאשר את שתי ההצעות בנוסח זהה, להגיש את שתיהן בנפרד לקריאה ראשונה, ובהכנה לקריאה שניה ושלישית, נמזג אותן.

לאה נס: בדיוק.

לאה נס: לזה אני מתכוונת.

אריה אלדד: מאה אחוז.

אריה אלדד: אני בעד.

גאלב מג'אדלה: זה נשמע בסדר.

גאלב מג'אדלה: מה אתה אומר, עו"ד כהאן?

אריאל כהאן: השאלה איזה נוסח.

אריאל כהאן: הנוסח של חברת הכנסת לאה נס מקובל על הממשלה.

אריה אלדד: אין לי בעיה עם זה.

לאה נס: אין לו בעיה.

אריאל כהאן: זאת אומרת:

אריאל כהאן: להפחית את כל מה שהוא לא – בעצם מועדונים.

אריאל כהאן: מועדונים זו הבעיה.

קריאה: מועדונים ודיסקוטקים.

גאלב מג'אדלה: מה ההבדל בין מועדונים לדיסקוטקים?

גאלב מג'אדלה: תסלח לי, לא הייתי שם.

אריאל כהאן: ההצעה של חבר הכנסת אלדד מדברת גם על בתי קפה, מסעדות – הרבה יותר רחב.

אריה אלדד: אולם שמחות, גן אירועים – זה קיים בחוק – ואני הוספתי:

אריה אלדד: או לעסק של עינוג ציבורי.

אריה אלדד: כלומר: מקומות בילוי ציבוריים.

אריה אלדד: זה מרחיב.

עידו בן-יצחק: כן, אבל זה רחב הרבה יותר, זה כולל גם תיאטראות, בתי קולנוע.

קריאה: אירועי ספורט.

אריה אלדד: אני לא בטוח שצריך הרבה רעש בבתי קולנוע.

אריה אלדד: אני מפחד כשיורים בקולנוע.

גאלב מג'אדלה: משרד הפנים מיוצג כאן?

דרורה לסקר: כן.

גאלב מג'אדלה: מה את אומרת?

דרורה לסקר: אנחנו תומכים בהצעת החוק של לאה נס, ואנחנו מתנגדים להצעת החוק של חבר הכנסת אלדד, בגלל שההגדרה הזאת, של בית עינוג, מאד מרחיבה לטעמנו, ואנחנו חושבים שאם רוצים להוסיף משהו כמו דיסקוטק או מועדון, אז באופן ספציפי אפשר להוסיף לסעיף, כמו שעשתה חברת הכנסת נס.

דרורה לסקר: אבל בתי עינוג זה בית קפה, ולהטיל על המון המון בתי עסק משהו שהוא בעצם מעבר לנדרש.

אריה אלדד: אני לא מבין את העניין העקרוני, של: למה אסור במועדון ומותר להרעיש בבית קפה באותה עוצמת רעש, אבל כדי לקדם את ההצעה אני לא אתעסק בזה עכשיו.

אריה אלדד: אני אאמץ את הנוסח של חברת הכנסת נס, נגיש אותן ואחר כך נגיש אותן לקריאה שניה ושלישית כהצעה אחת.

גאלב מג'אדלה: המשרד לאיכות הסביבה נמצא כאן?

לימור גתי: כן.

לימור גתי: אני מתנצלת על העיכוב.

לימור גתי: הייתה איזושהי בעיה במסוף שם.

גאלב מג'אדלה: ומשרד הבריאות?

אילנה מישר: כן.

גריגורי רוטשטיין: כן.

גאלב מג'אדלה: מרכז השלטון המקומי נמצא?

גאלב מג'אדלה: נלך להצעתך, שהיא מקובלת על המציעים.

עידו בן-יצחק: השאלה אם יש עוד הערות.

דרורה לסקר: אני רק רוצה להוסיף שאנחנו מבקשים שהצעת החוק תתואם אתנו, כדי שנוכל להשתמש במונחים שמתאימים למונחים שמשתמשים בהם בחוק רישוי עסקים.

עידו בן-יצחק: זה בשלב הניסוח.

יהודה כהן: אני מנכ"ל התאחדות בעלי אולמות וגני אירועים בישראל.

יהודה כהן: אנחנו יזמנו את הצעת החוק הזאת, חוק רישוי עסקים, בנושא של הגבלת רעש באולמות וגני אירועים, מתוך הבעיה – באמת - שחתך הגילאים שמגיע לאולמות האירועים הוא מגיל אפס ועד מאה.

יהודה כהן: זקנים, נשים וטף.

יהודה כהן: הם מובלים למקומות שלא ברצונם.

יהודה כהן: מוזמנים לאירוע.

יהודה כהן: הם לא מוזמנים לאיכות או מוזיקה שהם מעונינים לשמוע - ברצונם או שלא ברצונם – אני יכול לבוא אליך, כן או לא, ואתה תבוא אלי, כן או לא, וכל שאר הדברים האלו.

יהודה כהן: ואנשים סובלים מתקליטים שעושים ככל העולה על רוחם, לא נשמעים לבעל האירוע, לא לבעל השמחה, משמיעים את הרעש בעוצמות גבוהות מאד, לא נותנים לאנשים ליהנות את מעט הזמן שיש להם באותו אולם.

יהודה כהן: לא בכוונתנו היה לפגוע, חלילה, באותו ציבור של אנשים שבאים לעשות פרנסה, להרוויח ממוזיקה כלשהי.

יהודה כהן: אני מאד מצטער ומצר על זה שאותם בעלי דיסקוטקים לא נמצאים.

יהודה כהן: אפילו ניסיתי ליזום ולדאוג שכן יגיעו, אבל אני אדבר קצת בשמם.

יהודה כהן: אני נגן רוק, בעברי, אני מתופף, אני מכיר מוזיקת רוק, אני חובב הפינק-פלויד, הלד-זפלין, ג'ימי הנדריקס – חברה, את זה ב-70 דציבלים, ב-80 דציבלים, אי אפשר לעשות, מה שנקרא - - -

גאלב מג'אדלה: יהודה, סליחה, זו לא אסיפה פה - - -

יהודה כהן: לא משנה, תן לי לדבר.

יהודה כהן: אני רוצה לדבר על הרגשות.

גאלב מג'אדלה: לא, אנחנו רוצים תרגום מקצועי.

גאלב מג'אדלה: כל מה שמנית – אני לא חבר בארגונים האלה קבוע, אני לא מבין.

גאלב מג'אדלה: אני צריך תרגום מקצועי.

יהודה כהן: יפה.

יהודה כהן: אנחנו נכנסים – ברגע שאנחנו בונים דיסקוטק, בונים מועדון כלשהו – אם זה למועדונים המזרחיים שהיו, אם זה כל הדיסקוטקים שנמצאים היום בתל אביב, ומאכלסים קבוצות נוער מגיל ממוצע של אחרי צבא ומעלה - כי עד גיל 18 בדרך כלל אני לא כל כך רואה אותם נמצאים עם המחירים הגבוהים שנמצאים במועדונים.

יהודה כהן: אתה לא מוצא אותם כל כך – גילאי 15, 17, 18 במועדונים.

יהודה כהן: אתה מוצא אותם מגיל צבא ומעלה.

יהודה כהן: כך שה נושא הזה של רעש שאתה פוגש אותם בצבא אולי באה מסיבות אחרות, לא מהסיבה של המוזיקה שאנחנו מדברים בה.

אריה אלדד: חד משמעית יש הבדל מהמצב של לפני עשר שנים, למצב של היום.

יהודה כהן: רק דקה.

יהודה כהן: בסדר.

יהודה כהן: שמעתי.

יהודה כהן: אני רק רוצה להגיד: ברגע שאנחנו בונים דיסקוטק, בונים אותו במתכונת של רעש, כי אנשים באים לשמוע רעש.

יהודה כהן: לא באים – מי שרוצה לשמוע ג'אז, בלוז, לשבת בפיאנו-בר או לשתות כוס קפה באיזו פינה - יש לו את הפינות שלו.

יהודה כהן: לאנשים האלה, גם לנגנים, אתה לא יכול - לי יש בעיה היום באולמות.

יהודה כהן: באות לי תזמורות – להקת השחקים, להקת הברקים, קשה לי לחבר אותם ללימיטר.

יהודה כהן: קשה לי.

יהודה כהן: הם לא מתחברים ללימיטר.

יהודה כהן: הצעת החוק הזאת לא עונה לי לבעיה הזאת.

יהודה כהן: קל וחומר כשאתה אומר לי עכשיו: תעשה לי את המוזיקה לייט.

יהודה כהן: לא הולך במוזיקה לייט.

יהודה כהן: לא ילך לי הדבר הזה.

יהודה כהן: זה דבר שהציבור לא יעמוד בו.

יהודה כהן: אתם סתם גורמים לאותם אנשים לא לעמוד בדבר הזה, להיות טובים לציבור.

יהודה כהן: זה לא אמיתי, זה סתם.

יהודה כהן: אני עשיתי את זה לאולמות, כי שם מחייבים אתכם לבוא.

לאה נס: מה, מישהו מכריח אותך לבוא לחתונה?

יהודה כהן: בטח, כי את מקבלת הזמנה, את חייבת לבוא לחתונה.

יהודה כהן: לדיסקוטק את הולכת מרצונך.

יהודה כהן: אתם מקבלים הזמנות, אתם נאלצים לבוא.

יהודה כהן: לדיסקוטק זו בחירה אישית.

יהודה כהן: אתה רוצה – אתה נכנס.

יהודה כהן: אתה לא רוצה – אל תיכנס.

אריה אלדד: יכולת לומר שגם שימוש בסמים הוא בחירה אישית, והוא עדיין אסור על פי החוק, כי אנחנו משוכנעים שהוא גורם נזק.

יהודה כהן: על קופסת סיגריות כתוב במפורש: זה מסרטן, זה הורג.

יהודה כהן: תמנע את זה.

יהודה כהן: כתוב, תמנע את זה.

יהודה כהן: אז תגיד שיהיה באולם שלט, שיהיה כתוב בו: פה יש רעש, אם אתם לא רוצים, אל תיכנסו.

יהודה כהן: ברצונכם.

אריה אלדד: הבנתי, אבל תפקידו של המחוקק הוא גם להגן על אזרחים מפני פיתויים בלתי סבירים.

יהודה כהן: אבל לא להגן מפני מה שהוא רוצה.

יהודה כהן: הוא רוצה לעשן סיגריה.

אריה אלדד: ואם הוא רוצה לנסוע 200 ק"מ לשעה?

יהודה כהן: עוד פעם.

יהודה כהן: הוא רוצה לעשן.

יהודה כהן: מה תגיד לו? אל תעשן?

יהודה כהן: אני רוצה ללעוס גת.

יהודה כהן: אתה תגיד לי לא?

אריה אלדד: כן.

יהודה כהן: לא.

יהודה כהן: עובדה שאני לועס, ולועסים הרבה גת.

אריה אלדד: זה מנוגד לחוק.

גאלב מג'אדלה: יהודה, סליחה.

גאלב מג'אדלה: תודה רבה.

יהודה כהן: לא.

יהודה כהן: מבחינה מסוימת, אין לזה היגיון.

גאלב מג'אדלה: אנחנו ניתן לעידו – רגע, סליחה, בבקשה.

עמי שמואל: אני נציג פרטי שלקח את הנושא של הרעש אחרי שעבר אותו על בשרו.

עמי שמואל: אבי כבר נהיה חירש מעבודה ברעש מזיק.

עמי שמואל: לקחתי את זה, עברתי קורס, אני מוסמך לבדוק מעבדה על ידי המוסד לבטיחות וגיהות, וחקרתי את הנושא - גם בביטוח לאומי, גם בנושא מועדונים, גם בנושא בתי קפה והכל, ויש – גם לפי ביטוח לאומי - יש עלייה ניכרת בתביעות על אבדן שמיעה.

עמי שמואל: אם זה במוזיקה, כמו שהוא טוען שאי אפשר בלייט – אפשר מאד בלייט – אם זה במועדונים, אם זה בחתונות.

עמי שמואל: אני היום מגיע לחתונה, אומר מזל טוב, שם את הצק והולך הביתה.

עמי שמואל: כי המוזיקה קצת מגבילה.

עמי שמואל: אי אפשר לדבר היום, אי אפשר כלום.

עמי שמואל: אני הלכתי ולקחתי את זה הלאה.

עמי שמואל: אני במקצועי מהנדס אלקטרוניקה – רק חבל שהשומר בחוץ הרס לי את המכשיר, אבל בניתי מכשיר, ששמים אותו על הקיר והוא נותן לך את מד הרעש במקום שאתה נמצא בו.

עמי שמואל: אני עשיתי את הניסוי הזה - - -

גאלב מג'אדלה: תודה רבה.

גאלב מג'אדלה: עידו, בבקשה.

גאלב מג'אדלה: לעבודה.

עידו בן-יצחק: אני אקרא מתוך הצעת החוק של חברת הכנסת נס.

עידו בן-יצחק: "הצעת חוק רישוי עסקים (תיקון – מד רעש במועדונים ודיסקוטקים), התשס"ד-2004.

עידו בן-יצחק: תיקון סעיף 2ו.

עידו בן-יצחק: 1.

עידו בן-יצחק: בחוק רישוי עסקים, התשכ"ח-1968, בסעיף 2ו – בכותרת השוליים, במקום 'אולמי שמחות וגני אירועים' יבוא 'אולמי שמחות, גני אירועים, מועדונים ודיסקוטקים'.

עידו בן-יצחק: בסעיף קטן (א) – במקום 'לאולם שמחות או לגן אירועים' יבוא 'לאולם שמחות, לגן אירועים, למועדון או לדיסקוטק'.

עידו בן-יצחק: בכל מקום, במקום 'באולם או בגן האירועים' יבוא 'באולם השמחות, בגן האירועים, במועדון או בדיסקוטק'.

עידו בן-יצחק: אחרי 'השר לאיכות הסביבה' יבוא 'בהתייעצות עם שר הבריאות'.

עידו בן-יצחק: בסעיף קטן (ב) – אחרי 'השר לאיכות הסביבה' יבוא 'בהתייעצות עם שר הבריאות'.

עידו בן-יצחק: במקום 'רשאי השר' יבוא 'רשאי השר לאיכות הסביבה, בהתייעצות עם שר הבריאות'.

עידו בן-יצחק: במקום 'אולמי שמחות או גני אירועים' יבוא 'אולי שמחות, גני אירועים, מועדונים או דיסקוטקים.

עידו בן-יצחק: במקום 'אולמי השמחות או גני האירועים' יבוא 'אולמי השמחות, גני האירועים, המועדונים או הדיסקוטקים'.

עידו בן-יצחק: בסעיף קטן (ג), במקום 'אולם שמחות או גן אירועים' יבוא 'אולמי שמחות, גן אירועים, מועדון או דיסקוטק'".

לאה נס: עלי זה מקובל.

אריאל כהאן: רק הערה.

אריאל כהאן: בחוק רישוי עסקים, בצו רישוי עסקים שבו כלולים כל העסקים טעוני רישוי, יש רק פריט שקוראים לו דיסקוטקים.

אריאל כהאן: מועדון זה תת סעיף של דיסקוטק.

אריאל כהאן: ואדם שאומר שיש לו מועדון, מבחינת הרשיון, הוא צריך רשיון לדיסקוטק.

אריאל כהאן: אין רשיון למועדון.

לאה נס: אין בהגדרה מועדון?

אריאל כהאן: אין.

אריאל כהאן: מי שאומר שיש לו מועדון ואומר שזה לא דיסקוטק, זה לא משנה מבחינת החוק, הוא צריך לשלם לדיסקוטק.

אריאל כהאן: לכן מספיק לכתוב דיסקוטק, זה כולל הכל.

לאה נס: אבל זה לא מפריע לכם אם יהיה כתוב מועדונים ודיסקוטקים.

לאה נס: למה זה מפריע?

אריאל כהאן: אני לא יודע.

אריאל כהאן: את תמיד יכולה להוסיף.

אריה אלדד: אפשר להוסיף סעיף הגדרות בתחילת התיקון: בכל מקום שייאמר מועדון משמעותו דיסקוטק כמשמעותו בחוק רישוי עסקים.

אריאל כהאן: אבל אין אדם שמקבל רשיון למועדון.

אריאל כהאן: כלומר – זה מיותר לגמרי לכתוב מועדון.

אריה אלדד: הבעיה היא שדיסקוטק היא מילה לא עברית, מתועדת לאייטיז באיזשהו מקום, ובעוד עשר שנים יסתכלו על זה כמו על "רישוי דייג בים המלח".

אריה אלדד: כלומר, משהו ארכאי לגמרי, ששכחו לבטל אותו.

אריאל כהאן: תראה, אתה צודק.

אריאל כהאן: אבל אני מניח שכשחילקו את פריטי הרישוי וקבעו שיש פריט רישוי שקוראים לו דיסקוטק ואין פריט רישוי אחר שקוראים לו מועדון, אז אולי אחד השיקולים היה שמועדון יכול להיות גם מועדון ערב של חברים שמתכנסים.

אריאל כהאן: זה לא חייב להיות מועדון כמו שאתה מדמיין, שרוקדים שם, עם רעש ועם מוזיקה.

אריאל כהאן: אני לא יודע.

אריאל כהאן: אני רק יודע שבשורה התחתונה, כשאדם פותח עסק, הוא הולך לרשות המקומית, והיא נותנת לו רישיון למשהו.

אריאל כהאן: יש פריטים – לבית קפה, למסעדה, או לדיסקוטק.

אריאל כהאן: אין דבר כזה מועדון.

אריה אלדד: איך מוגדר דיסקוטק בחוק הזה?

אריאל כהאן: יש צו שקוראים לו צו רישוי עסקים.

אריה אלדד: ויש שם הגדרה לדיסקוטק?

אריאל כהאן: כתוב רק דיסקוטק.

אריה אלדד: אין לו הגדרה?

דרורה לסקר: זו רשימה של פריטים.

אריאל כהאן: זה בלי הגדרות.

לאה נס: אז איזה פריטים יש, חוץ מדיסקוטק, שמקבילים למועדון שאליו התכוונו?

אריאל כהאן: מה שהרי קרוב פה זה דיסקוטק, יריד או תערוכה.

אריאל כהאן: אמפיתיאטרון.

עידו בן-יצחק: לא משנה מה קורה, אם נכתוב מועדון, זה יהיה חסר משמעות, למעשה.

עידו בן-יצחק: מה שאני מציע, שבדברי ההסבר נכתב דברים יותר רחבים מאשר דיסקוטק.

עידו בן-יצחק: נכתוב למה התכוונו שזה יחול.

לאה נס: אוקי.

לאה נס: בסדר.

אריה אלדד: להשמעת מוזיקה.

אריה אלדד: כן.

חנה סטריק: סליחה, אני ממשרד איכות הסביבה, מרכזת מניעת רעש.

חנה סטריק: אני הייתי חברה בוועדה שהכינה תקנות בעקבות החוק.

חנה סטריק: אנחנו התבססנו על מפלסי רעש במקומות שונים ומאד התלבטנו.

חנה סטריק: בסוף המלצנו על מפלסים יחסית נמוכים.

חנה סטריק: וזה בטח לא ילך לדיסקוטקים.

חנה סטריק: אז צריך או להוציא תקנות נוספות או לשנות שם, ולהפריד את שני הדברים.

חנה סטריק: שלאולמות שמחה וגני אירועים צריך מפלסים כאלה וכאלה, ולדיסקוטקים מפלסים אחרים וגבוהים יותר.

חנה סטריק: כי אחרת זה לא ילך.

אריה אלדד: כתוב פה שהשר צריך לקבוע תקנות.

לאה נס: השר יקבע.

לימור גתי: אני רוצה להסביר משהו.

לימור גתי: כעיקרון השר לאיכות הסביבה שלח ממש בימים האחרונים תקנות בעניין הזה, אבל אך ורק לגבי אולמות שמחה וגני אירועים.

לאה נס: אז עכשיו הוא יתקין גם למועדונים, והוא יגיד: לאולמות שמחה זה כך וכך, ולמועדונים זה כך וכך.

אריה אלדד: אם הוא יחשוב ש-200 דציבלים זה סביר, אנחנו לא נסכים אתו.

לימור גתי: אבל אני רק רוצה להסביר - העמדה של המשרד הייתה שמוטב קודם לראות איך מיושמות התקנות האלו הלכה למעשה.

לאה נס: לא, אנחנו לא חושבים שצריך לתת לדור שלנו עוד לחכות דור שלם עד שאתם תעדכנו לזה.

חנה סטריק: אז צריך פשוט להגדיר.

קריאות: בתקנות.

קריאות: תעשו את זה בתקנות.

לאה נס: בתקנות אתם יכולים לעשות את זה איך שאתם רוצים.

אריה אלדד: אז את זה תעשו בתקנות.

אריה אלדד: אנחנו לא לוקחים מכם את הסמכות.

חנה סטריק: לא.

חנה סטריק: אני אומרת שעכשיו אפילו אי אפשר להוציא את התקנות, צריך לשנות אותן.

לאה נס: אז שישנו אותן.

יהודה כהן: תשאירי אולמות שמחה בנפרד, אחר כך נוציא תקנות אחרות.

אריה אלדד: תקבלו תשעים יום.

לאה נס: כשהחוק הזה יעבור בקריאה שניה ושלישית, אז תעדכנו את התקנות גם למועדונים.

עידו בן-יצחק: כן.

עידו בן-יצחק: כי אם אתם אומרים שהתקנות מגיעות רק עכשיו – החוק הוא מ-2002.

לאה נס: החוק הוא מלפני שלוש שנים.

לאה נס: את מבינה למה זה לא נשמע רציני?

עמי שמואל: אני חושב שיש פה דבר מאד בסיסי שאנשים צריכים להבין.

עמי שמואל: זכות הציבור לדעת באיזה מצב הוא נמצא.

עמי שמואל: הרי בדיקת רעש - בכל מקום.

עמי שמואל: גם אם זה מקום עבודה או מועדון - זו בדיקה חד שנתית.

עמי שמואל: אף אחד לא יוכל לדעת - אלא אם כן יתלו בפורמט רחב – מה רמת הרעש שנמצאת במקום.

עמי שמואל: ואת זה צריך למצוא.

עמי שמואל: ועל זה בא להגיב המכשיר הזה.

עמי שמואל: בא להראות את העוצמה.

לאה נס: הבנו שאתה ממליץ שבכל דיסקוטק יעמוד מכשיר ונאמר: אופס, ונצא החוצה.

חנה סטריק: זה לא מכשיר, זו מערכת איתור.

לאה נס: כן, אבל השאלה היא אם המערכת הזאת יכולה לעמוד באופן קבוע.

חנה סטריק: כן.

עמי שמואל: כן.

לאה נס: אז על זה מדובר.

לאה נס: אנחנו לא מדברים על המכשיר שלך, כי אנחנו לא מייחצנים פה מכשירים.

לאה נס: נכון, אדוני היושב ראש?

גאלב מג'אדלה: כן.

חנה סטריק: זו מערכת.

לאה נס: בסדר.

לאה נס: אין פה שום בעיה.

לאה נס: את לא מעלה פה שום בעיה.

לאה נס: זה אותו דבר, אותו ניתוב, והשר יתקין תקנות לזה והוא יצטרך להתאים.

חנה סטריק: אבל צריך להתאים קריטריונים.

לאה נס: זה השר יצטרך להחליט, אם הוא חושב שזה יותר גבוה.

לאה נס: זה בסמכותו.

חנה סטריק: ברור שזה בסמכותו.

אריה אלדד: התקנות מועברות לאישור כאן בוועדה?

קריאות: כן.

עידו בן-יצחק: כן.

עידו בן-יצחק: כתוב בסעיף קטן (ב): "רשאי השר לקבוע הבהרות שונות לסוגים שונים של אולמי שמחות או גני אירועים" – ואנחנו מכניסים פה: "בהתחשב בין השאר בנתונים ובמאפיינים פיסיים".

חנה סטריק: זהו בדיוק.

חנה סטריק: זה מה שהתאספנו, כדי לקבוע בתקנות מה המפלסים.

חנה סטריק: אבל המפלסים חייבים להיות שונים.

אריה אלדד: זה לא משנה, אנחנו לא מתערבים בזה כאן.

אריה אלדד: אם התקנות שיובאו לא יהיו סבירות בעינינו, אז נתערב בתקנות.

אריה אלדד: אבל אנחנו לא מתערבים כרגע בהליך תיקון התקנות.

גאלב מג'אדלה: אפשר להעלות את זה להצבעה?

עידו בן-יצחק: כן.

עידו בן-יצחק: אנחנו נקיים למעשה שתי הצבעות.

עידו בן-יצחק: הצבעה אחת על הצעת החוק – כפי שקראתי – הצעת החוק של חברת הכנסת לאה נס, פ/2268.

גאלב מג'אדלה: פה אחד, ללא נמנעים, ללא מתנגדים.

עידו בן-יצחק: והצבעה נוספת על אותו נוסח, לגבי הצעת החוק של חבר הכנסת אריה אלדד, פ/2240.

גאלב מג'אדלה: ללא מתנגדים, ללא נמנעים.

גאלב מג'אדלה: פה אחד.

גאלב מג'אדלה: תודה רבה לכולם ולצוות הוועדה.

אריה אלדד: תודה רבה.

לאה נס: תודה רבה גם לכם, תודה רבה לך.